利登
青阳洞天呈青阳主人曾少裕
两崖他苍峭天柱，停策崖边唤舟渡。
青巾羽客打舟来，惊起灵蛇绝溪去。
千年神浆不自惜，万里晴天安得雨。
但见飞流落半空，空中此水来何处。
岩下犹涵太古泉，安知上不通银浦。
苍藤半湿苔藓昏，石罅无根迸孤树。
洞门一隙仅通人，可惜凿空开洞府。
乾坤明晦自有时，突然栋宇那非数。
开闢岂无人到来，岩崖尚绝猿猱路。
先生朝昏息丹岩，万壑归心心不语。
瑶磬一声天壁寒，白云紫雾惊相顾。